五月十八日陪同舍諸友遊慈雲寺
作者：趙鼎臣
朝代：宋

paragraphs: 室如蝸牛廬，氣若炊飯甑。
身無六尺長，當午意已病。
今朝忽破顔，夥此佛宇盛。
長廊引雄風，爽氣回秋令。
老僧喜客來，簟竹鋪綠浄。
書生苦易足，妙興發觴詠。
枯棋響雷雹，新唱雜雅鄭。
放懷百念空，縱飲雙瓶罄。
我衰本蒹葭，玉樹紛照映。
忽驚涉瀛洲，驟喜陪鶴乘。
日昳尚躊躇，欲去不忍徑。
歸來掩關卧，汗雨復流脛。
賜沐幸許休，命駕何妨更。